ધોલેરાનાં આધારભૂત સૂત્રો તરફથી મળતી વિગતો પ્રમાણે હાલ ધોલેરા સરમાં ખાનગી માલિકીની અને સરકારી એમ બંને પ્રકારની જમીનો છે. વર્ષ ૨૦૧૨માં સરકારે અહીંનાં બાવીસ ગામોની થઈને ૨૮૫૦૩ હેક્ટર જમીન ધોલેરા સર ઓથોરિટીને રૂ. ૨૦ પ્રતિ ચોરસ મીટરના ભાવે વેચી હતી. એ રકમ પણ ૨૦ વર્ષ પછી પરત આપવાનું જણાવ્યું હતું. હવે આ જમીન ધોલેરા સર ઓથોરિટીની નવી બનેલી કંપની ધોલેરા ઈન્ડસ્ટ્રીયલ ડેવલપમેન્ટ કોર્પોરેશન લિમિટેડને દસ્તાવેજ કરીને રૂ. ૬૦૦ પ્રતિ ચોરસ મીટરના ભાવે વેચી રહી છે. જેમાં સરકારે સ્ટેમ્પ ડ્યૂટી પણ માફ કરી છે. ધોલેરાનો એક જ સરવૅ નંબર રૂ.૬૬૬ કરોડમાં ધોલેરા સર ઓથોરિટીએ આ કંપનીને વેચ્યો છે. એમાં સર ઓથોરિટી તરફથી એક ડેપ્યુટી કલેક્ટરે વેચનાર તરીકે સહી કરી છે જ્યારે અન્ય એક ડેપ્યુટી કલેક્ટરે ધોલેરા ઈન્ડસ્ટ્રીયલ ડેવલપમેન્ટ કોર્પોરેશન કંપની તરફથી ખરીદનાર તરીકે સહી કરી છે. હજુ ત્રણ મહિના અગાઉ જ થયેલી આ કાર્યવાહીના દસ્તાવેજો સૂત્રો પાસે પડ્યા છે.